
Προβολή της ταινίας ‘‘Πάτρα πράσινη πόλη... περίπου’’ και συζήτηση με αφορμή τη μέρα δράσης κατά της κλιματικής αλλαγής από την ΟΙΚΙΠΑ κ την ΚΟΙΝΟ_ΤΟΠΙΑ
Στα πλαίσια της Παγκόσμιας ημέρας δράσης κατά της κλιματικής αλλαγής στις 8 Δεκεμβρίου, η ΟΙΚΙΠΑ και η Κοινο_Τοπία σας καλούν στην προβολή της ταινίας τεκμηρίωσης "Πάτρα πράσινη πόλη ... περίπου" που θα γίνει στο χώρο της Κοινο_Τοπίας (Μαιζώνος 139 και Παντανάσσης), την Πέμπτη 8 Δεκεμβρίου στις 21:00. Θα ακολουθήσει συζήτηση με τον σκηνοθέτη της ταινίας Π. Φαφούτη. Είσοδος ελεύθερη. 

 
Το ντοκιμαντέρ διάρκειας 45 λεπτών, γυρίστηκε στην Πάτρα τον περασμένο Δεκέμβριο στα πλαίσια της σειράς Οικολογικά Ημερολόγια της ΕΤ1. Nα δούμε την καθημερινότητα μέσα από πράσινα γυαλιά μας προτρέπει ο Πατρινός σκηνοθέτης Παναγιώτης Φαφούτης που εστίασε με το φακό του στις προσπάθειες συμπολιτών μας να ζήσουν οι ίδιοι με οικολογικό τρόπο, αλλά κ΄ να ευαισθητοποιήσουν όλους εμάς 
Το ντοκιμαντέρ, υπό τον τίτλο «Πάτρα, πράσινη πόλη... περίπου» γυρίστηκε σε διάφορα σημεία της πόλης και παρακολουθούμε το σκηνοθέτη να μιλάει με τους συμπολίτες μας οικολόγους - ακτιβιστές, οι οποίο του εξομολογούνται τι σημαίνει να ζει κάποιος οικολογικά, ποιες ενέργειες κάνουν οι ίδιοι προς αυτή την κατεύθυνση, αλλά και ποιες δυσκολίες συναντούν. 
Μέσα από το φακό του σκηνοθέτη και των «φιλοξενούμενων» του, παρουσιάζεται η σημασία της ανακύκλωσης ληγμένων φαρμάκων (Ανδρέας Καλλιβωκάς), η ομορφιά του Παναχαϊκού όρους (Λάμπρος Λογοθέτης, Δημήτρης Παπανδρόπουλος), η οικιακή κομποστοποίηση και η δράση της Οικολογικής Κίνησης Πάτρας (Θωμάς Κουτρούμπας), η προσπάθεια ενός πατρινού να εγκαταστήσει ανεμογεννήτρια στην ταράτσα του (Παναγιώτης Βωβός), η δυσκολία να κυκλοφορείς με ποδήλατο (Πάτυ Πετροπούλου, Σπύρος Πολίτης), οι επιπτώσεις των κεραιών κινητής τηλεφωνίας, η ανακύκλωση του τηγανέλαιου (Φώτης Γραμμένος). Αυτά και άλλα πολλά δίνουν μια νέα ερμηνεία στα γνωστά π της Πάτρας, που από βωμολοχικό ποιηματάκι μετατρέπονται σε οικολογικό παιάνα (περίπου): πας πολίτης Πατρινός πράττει πράσινα, ή τέλος πάντων το προσπαθεί!

Σκηνοθεσία – έρευνα: Παναγιώτης Φαφούτης, Διεύθυνση φωτογραφίας: Δημήτρης Κασιμάτης, Μοντάζ: Ιωάννα Πογιατζή, Παραγωγή: Doc3 - Βάλερι Κοντάκου και Μαριάννα Οικονόμου. 

Ο Π. Φαφούτης γεννήθηκε στην Πάτρα. Σπούδασε Νομικά και Σκηνοθεσία στην Αθήνα. Έχει σκηνοθετήσει 5 μικρού μήκους ταινίες, αλλά και για την τηλεόραση επεισόδια για σειρές,  ντοκιμαντέρ, ενημερωτικές εκπομπές και διαφημιστικά. Οι μικρού μήκους ταινίες του έχουν  βραβευτεί και πάρει μέρος σε πολλά διεθνή φεστιβάλ. Η πρώτη μεγάλου μήκους του «Η Κληρονόμος» με πρωταγωνίστρια τη Σμαράγδα Καρύδη σημείωσε μεγάλη εισπρακτική επιτυχία στην Ελλάδα. Πρόσφατα παρουσιάστηκε η δεύτερη μεγάλου μήκους ταινία του «Παράδεισος» στο 52ο Διεθνές Φεστιβάλ Κινηματογράφου Θεσσαλονίκης.

